
«ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ  ՀԱՐԿԱՅԻՆ  ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (Պ-202-06.12.2017-ՏՀ-011/0) ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒԹՅՈՒՆԸ

Հայաստանի Հանրապետության կառավարությունն առաջարկում է ներկայացված նախագծով քննարկվող գործող օրենքի հոդվածը թողնել անփոփոխ՝ հաշվի առնելով ներկայացված օրենքի նախագծի և դրա ընդունման հիմնավորման վերաբերյալ ստորև ներկայացված հանգամանքները՝
1. Գործատուների կողմից հաշմանդամություն ունեցող անձանց աշխատանքի ներգրավելու խնդիրը մշտապես գտնվել և շարունակում է գտնվել Հայաստանի Հանրապետության կառավարության ուշադրության կենտրոնում: Թերևս հենց դրանով է պայմանավորված այդ խնդրի լուծման նպատակով համապատասխան խթանիչ մեխանիզմների առկայությունն ինչպես գործող հարկային օրենսդրությամբ, այնպես էլ 2018 թվականի հունվարի     1-ից ուժի մեջ մտնող Հայաստանի Հանրապետության հարկային օրենսգրքով: Մասնավորապես, Հայաստանի Հանրապետության հարկային օրենսգրքի 123-րդ հոդվածի 1-ին մասի 6-րդ կետով, գործատուների կողմից հաշմանդամություն ունեցող անձանց աշխատանքի ներգրավումը խթանելու նպատակով, սահմանվել է, որ ռեզիդենտ շահութահարկ վճարողի և մշտական հաստատության միջոցով Հայաստանի Հանրապետությունում գործունեություն իրականացնող ոչ ռեզիդենտ շահութահարկ վճարողի հարկման բազայի որոշման նպատակով համախառն եկամտից նվազեցվում է շահութահարկ վճարողի մոտ վարձու աշխատող համարվող (այդ թվում՝ համատեղության կարգով), ինչպես նաև քաղաքացիաիրավական պայմանագրի հիման վրա աշխատանք կատարող կամ քաղաքացիաիրավական պայմանագրի հիման վրա շահութահարկ վճարողին ծառայություն մատուցող յուրաքանչյուր հաշմանդամի համար հաշվարկված աշխատավարձի և դրան հավասարեցված այլ վճարումների, ինչպես նաև քաղաքացիաիրավական պայմանագրից ստացվող եկամուտների հանրագումարի 150 տոկոսը՝ անկախ աշխատավարձը և դրան հավասարեցված այլ վճարումները շահութահարկով հարկման բազայի որոշման նպատակով համախառն եկամտից նվազեցնելու հանգամանքից: 
	Հետևաբար, տեղին չէ նախագծի հիմնավորմամբ ներկայացված այն պնդումը, որ հարկային օրենսդրությամբ որևէ խթան նախատեսված չէ, որը կշահագրգռի գործատուներին աշխատանքի ներգրավել հաշմանդամություն ունեցող անձանց: Միաժամանակ, հարկ է նկատել, որ հարկային օրենսդրությամբ համապատասխան արտոնություն սահմանված լինելու պարագայում, եթե գործատուները, այնուամենայնիվ շահագրգռված չեն հաշմանդամություն ունեցող անձանց աշխատանքի ներգրավելու գործում, ապա կարծում ենք, որ խնդիրը համապատասխան խթանիչ դրույթների բացակայությունը չէ:
1. Նախագծի ընդունումը կարող է հանգեցնել հնարավոր չարաշահումների ռիսկերի մեծացմանը: Այսպես, նախագծի ընդունման դեպքում գործատուները կարող են հաշմանդամություն ունեցող անձանց հետ ձևականորեն կնքել աշխատանքային կամ քաղաքացիաիրավական պայմանագրեր և օգտվելով շահութահարկի գծով սահմանված վերոնշյալ արտոնությունից շահութահարկով հարկման բազայի որոշման նպատակով համախառն եկամտից նվազեցնել, այդ պայմանագրերով ամրագրված, հաշմանադամություն ունեցող անձանց իբրև թե վճարվող եկամուտների 250 տոկոսը` նկատի ունենալով նաև այն հանգամանքը, որ հաշմանդամություն ունեցող անձանց վճարվող եկամուտները եկամտային հարկով հարկման նպատակով համարվելու են նվազեցվող եկամուտներ:
1. Գործատուների կողմից հաշմանդամություն ունեցող անձանց վճարվող եկամուտները եկամտային հարկով հարկման նպատակով նվազեցվող եկամուտներ համարելու պարագայում այդ անձինք կենսաթոշակային տարիքի անցնելու դեպքում անխուսափելիորեն զրկվելու են պետական կենսաթոշակների համակարգից օգտվելու հնարավորությունից, քանի որ պետության կողմից անձանց կենսաթոշակներ վճարելու հանգամանքը պայմանավորված է տվյալ անձի` եկամտային հարկ վճարող հանդիսանալու հանգամանքից:  
1. Գործատուների կողմից հաշմանդամություն ունեցող անձանց աշխատանքի ներգրավման խթանիչ մեխանիզմների սահմանումը չի սահմանափակվում միայն հարկային օրենսդրությամբ համապատասխան մեխանիզմներ սահմանելով, այլ իրականացվում է նաև զբաղվածության պետական կարգավորման շրջանակներում հաշմանդամություն ունեցող անձանց զբաղվածության ապահովման համար մի շարք նպատակային ծրագրերի իրականացման միջոցով: Այսպես, հաշմանդամություն ունեցող անձանց զբաղվածության աջակցության ապահովման համապատասխան մեխանիզմներ նախատեսված են նաև «Զբաղվածության մասին» Հայաստանի Հանրապետության օրենքով: Մասնավորապես, հաշմանդամություն ունեցող անձը, եթե զբաղված չէ օրենքով սահմանված զբաղվածություն համարվող գործունեության որևէ տեսակով, ապա ճանաչվում է գործազուրկ և ձեռք է բերում գործազուրկի համար օրենքով սահմանված իրավունքները: Բացի դրանից, հաշմանդամություն ունեցող անձանց զբաղվածության ապահովման համար իրականացվում են մի շարք նպատակային ծրագրեր: Դրանք են`
1. հաշմանդամություն ունեցող անձանց աշխատատեղի հարմարեցման համար միանվագ փոխհատուցման ծրագիրը, 
1. հաշմանդամություն ունեցող անձանց աշխատանքի տեղավորման դեպքում աշխատավարձի մասնակի փոխհատուցման և ուղեկցողի համար դրամական օգնության տրամադրման ծրագիրը:  
	Միաժամանակ, հայտնում ենք, որ հաշմանդամություն ունեցող անձինք ունեն գործատուի մոտ աշխատանքի տեղավորման իրավունք` աշխատատեղերի պարտադիր ապահովման նորմատիվի (քվոտայի) ապահովման շրջանակներում: Ընդ որում` իրավակիրառական պրակտիկայում վեր հանված խնդիրների լուծման անհրաժեշտությամբ պայմանավորված՝ մինչև 2018 թվականի հուլիսի 1-ը կասեցվել է քվոտայի պահանջի կիրարկումն ապահովող իրավական ակտի գործողությունը և Հայաստանի Հանրապետության կառավարության քննարկմանն է ներկայացվել քվոտայի պահանջի՝ օրենքով սահմանված հիմքերով փոփոխություններ նախատեսող օրենքի նախագիծ, որով, մասնավորապես, առաջարկվում է սահմանել քվոտայի համակարգի առավել նպատակային և արդյունավետ ներդրման ու լիարժեք գործարկման համար անհրաժեշտ հիմքեր և մեխանիզմներ:
	Հարկ է փաստել նաև, որ հաշմանդամություն ունեցող անձինք, որոնք ունեն զբաղվածության ապահովման որոշակի դժվարություններ, կարող են ստանալ աշխատաշուկայում անմրցունակ անձանց կարգավիճակ և օգտվել աշխատաշուկայում անմրցունակ անձանց զբաղվածության ապահովման իրավունքներից:

	







ԵԶՐԱԿԱՑՈՒԹՅՈՒՆ
Հայաստանի Հանրապետության հարկային օրենսգրքում լրացում կատարելու մասին ՀՀ օրենքի նախագծի` պետական բյուջեի եկամուտների էական նվազեցման կամ ծախսերի ավելացման վերաբերյալ

Նախագծով առաջարկվում է եկամտային հարկով հարկման բազան որոշելու նպատակով նվազեցվող եկամուտներ համարել հենաշարժական ֆունկցիաների խանգարումների և կամ մարմնի, վերջույթների կառուցվածքային դեֆորմացիայի, արտահայտված արտաքին ձևախեղումների հետ կապված հաշմանդամության կարգ ունեցող անձի` ՀՀ օրենսդրության համաձայն կնքված աշխատանքային և կամ քաղաքացիաիրավական պայմանգրերի շրջանակներում ստացվող եկամուտը:
	Հաշվի առնելով վերոգրյալը` հայտնում ենք, որ նախագծի ընդունումը կհանգեցնի պետական բյուջեի եկամուտների նվազեցման:
	Միաժամանակ, հայտնում ենք, որ նախագծի ընդունումը, այլ հավասար պայմաններում, կարող է հանգեցնել ՀՀ պետական բյուջեի ծախսերի նվազման, որի չափը գնահատել հնարավոր չէ` պայմանավորված համապատասխան տեղեկատության բացակայությամբ:

ՆԱԽԱԳԻԾ
Պ-202-06.12.2017-ՏՀ-011/0
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 
ՕՐԵՆՔԸ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ
Հոդված 1. Հայաստանի Հանրապետության 2016 թվականի հոկտեմբերի 4-ի հարկային օրենսգրքի 147-րդ հոդվածի 1-ին մասում լրացնել հետեւյալ բովանդակությամբ 37-րդ կետ. 
«37) հենաշարժական ֆունկցիաների խանգարումների եւ (կամ) մարմնի, վերջույթների կառուցվածքային դեֆորմացիայի, արտահայտված արտաքին ձեւախեղումների հետ կապված հաշմանդամության կարգ ունեցող անձի` Հայաստանի Հանրապետության օրենսդրության համաձայն կնքված աշխատանքային եւ (կամ) քաղաքացիաիրավական պայմանագրերի շրջանակներում ստացվող եկամուտը:»: 
Հոդված 2. Սույն օրենքն ուժի մեջ է մտնում պաշտոնական հրապարակման օրվան հաջորդող օրը: 
  















ՀԻՄՆԱՎՈՐՈՒՄ 
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ 
Ընթացիկ իրավիճակը եւ խնդիրները ներկայումս. Ներկայումս Հայաստանի Հանրապետությունում որոշ չափով լուծված են հաշմանդամների բժշկական եւ առողջարանային սպասարկման, տեղաշարժման, կրթության խնդիրները, սակայն, բաց է մնացել վերջիններիս համապատասխան աշխատանքի ընդունելու հարցը։ ՀՀ օրենսդրությունը շահագրգռվածություն չի ստեղծում գործատուների շրջանում՝ հենաշարժական ֆունկցիաների խանգարումների եւ/կամ մարմնի, վերջույթների կառուցվածքային դեֆորմացիայի, արտահայտված արտաքին ձեւախեղումների հետ կապված հաշմանդամության կարգ ունեցող անձին աշխատանքի ընդունելու հարցում։ Գործատուի խղճին է թողնված հաշմանդամության կարգ ունեցող անձին աշխատանքի ընդունելու հարցը։ Հաշմանդամություն ունեցող անձանց մեծ մասն ապրում է աղքատ պայմաններում, եւ, այս իմաստով, գիտակցելով աղքատության բացասական ազդեցությանը դիմակայելու խիստ անհրաժեշտությունը, օրհասական է նման անձանց աշխատանքով ապահովելը։ Հաշմանդամություն ունեցող անձինք ամբողջ աշխարհում դեռեւս շարունակում են հանդիպել արգելքների հասարակության մեջ՝ որպես լիիրավ անդամներ մասնակցություն ունենալու եւ իրենց իրավունքների ոտնահարման առումով։ 
Կարգավորման նպատակը?Կարգավորման նպատակը հաշմանդամության կարգ ստացած անձանց մշտական աշխատանքով ապահովելն է, իսկ գործատուների մոտ՝ այդպիսի անձանց աշխատանքով ապահովելու, աշխատանքային հավասար պայմաններ ստեղծելու շահագրգռվածություն առաջացնելը, աջակցելը, պաշտպանելը եւ ապահովելը հաշմանդամություն ունեցող անձանց` լիարժեքորեն եւ հավասարապես օգտվել մարդու իրավունքներից եւ հիմնարար ազատություններից, ինչպես նաեւ ապահովել հարգանքը նրանց արժանապատվության նկատմամբ՝ առանց հաշմանդամության պատճառով որեւէ խտրականության: 
Անհրաժեշտությունը. Հաշմանդամություն ունեցող անձանց իրավունքների մասին ՄԱԿ-ի 2007 թվականի մարտի 3-ի կոնվենցիայի (այսուհետ նաեւ՝ Կոնվենցիա) 1-ին հոդվածը հստակ սահմանում է հաշմանդամ համարվող անձանց հասկացությունը, համաձայն որի՝ հաշմանդամություն ունեցող անձինք են համարվում նրանք, որոնք երկար ժամանակ տառապում են ֆիզիկական, հոգեկան, մտավոր եւ նյարդային հիվանդություններով, որոնք տարբեր արգելքների հետ փոխազդեցության արդյունքում կարող են խոչընդոտել, որ նրանք լիակատար եւ արդյունավետ մասնակցեն հասարակական կյանքին մյուսների հետ հավասար հիմունքներով: Կոնվենցիան Հայաստանի Հանրապետության համար ուժի մեջ է մտել 2010թ. հոկտեմբերի 22-ին։ Կոնվենցիան նախատեսում է Մասնակից պետությունների կողմից հաշմանդամություն ունեցող անձանց՝ մյուսների հետ հավասար հիմունքներով աշխատանքի իրավունքի ճանաչումը. սա ներառում է ապրուստի միջոցներ վաստակելու իրավունքը աշխատանքի միջոցով։ 
«Հայաստանի Հանրապետությունում հաշմանդամների սոցիալական պաշտպանության մասին» ՀՀ օրենքի 5-րդ հոդվածի համաձայն՝ Հայաստանի Հանրապետության տարածքում գործող ձեռնարկությունները, հիմնարկներն ու կազմակերպությունները, որոնք մասնակցում են հաշմանդամների սոցիալական պաշտպանության պետական քաղաքականության իրականացմանը (հաշմանդամներին ցույց տրվող սոցիալական օգնության միջոցառումների ֆինանսավորում, հաշմանդամների համար նախատեսված տեխնիկական եւ այլ միջոցների արտադրություն, ծառայությունների տրամադրում, հաշմանդամներին սպասարկող սոցիալական ենթակառուցվածքի օբյեկտների շինարարություն եւ սպասարկում, գերազանցապես հաշմանդամների աշխատանքն օգտագործող արտադրությունների կազմակերպում եւ այլն), Հայաստանի Հանրապետության օրենսդրությամբ սահմանված կարգով օգտվում են հարկման եւ այլ արտոնություններից: 
Հարկ եմ համարում ընդգծել, որ սույն նախագիծը վերաբերում է միայն ռեզիդենտ այն ֆիզիկական անձանց, ովքեր ունեն հենաշարժական ֆունկցիաների խանգարումների եւ/կամ մարմնի, վերջույթների կառուցվածքային դեֆորմացիա, արտահայտված արտաքին ձեւախեղումներ, որոնք տարբեր արգելքների հետ փոխազդեցության արդյունքում արգելակում են նրանց լիակատար եւ արդյունավետ մասնակցությունը հասարակության կյանքում` մյուսների հետ հավասար հիմունքներով, սակայն չեն կորցրել աշխատանքային գործունեությամբ զբաղվելու կարողությունը՝ աշխատանքի բովանդակության, ծավալի եւ կատարման պայմանների պահանջներին համապատասխան գործունեության իրականացման կարողությունը: Նախագծի դրույթները չեն տարածվում հոգեկան, մտավոր եւ նյարդային հիվանդություններով տառապող անձանց վրա։ 
Գտնում եմ, որ անհրաժեշտ է ներդնել ներպետական օրենսդրության գործուն մեխանիզմներ, ստեղծել աշխատանքային ավելի ճկուն  երաշխիքներ հաշմանդամություն ունեցող անձանց աշխատանքի շուկայում ներգրավելու համար՝ գործատուների համար օրենսդրությամբ սահմանված կարգով հարկման եւ այլ արտոնություններ տրամադրելով: 
Ակնկալվող արդյունքը. Նման մեխանիզմի գործարկման պայմաններում կկրճատվի գործազուրկ հաշմանդամների քանակը, վերջիններիս՝ այլ անձանց հետ հավասար պայմաններում աշխատելու հնարավորություն կընձեռվի, կապահովվի նրանց լիարժեք ու արդյունավետ մասնակցությունը հասարակական կյանքում, կստեղծվի լրացուցիչ շահագրգռվածություն գործատուների մոտ։ 












ՏԵՂԵԿԱՆՔ 
փոփոխվող հոդվածի վերաբերյալ 
Հոդված 147. Նվազեցվող եկամուտները (նվազեցումները) 
1. Հարկման բազան որոշելու նպատակով նվազեցվող եկամուտներ են համարվում՝ 
1) Հայաստանի Հանրապետության օրենսդրության համաձայն ստացվող նպաստների գումարները, բացառությամբ «Ժամանակավոր անաշխատունակության եւ մայրության նպաստների մասին» Հայաստանի Հանրապետության օրենքով սահմանված` ժամանակավոր անաշխատունակության նպաստների եւ վարձու աշխատողների ու ինքնուրույնաբար իրենց աշխատանքով ապահոված ֆիզիկական անձանց մայրության նպաստների գումարների. 
2) Հայաստանի Հանրապետության օրենսդրության համաձայն ստացվող բոլոր տեսակի կենսաթոշակները (այդ թվում` «Կուտակային կենսաթոշակների մասին» Հայաստանի Հանրապետության օրենքով կուտակային բաղադրիչի շրջանակներում ստացվող կուտակային կենսաթոշակները), բացառությամբ սահմանված կարգով կամավոր կենսաթոշակային բաղադրիչին մասնակցության շրջանակներում ստացվող կենսաթոշակների. 
3) Հայաստանի Հանրապետության օրենսդրության համաձայն՝ կամավոր կենսաթոշակային բաղադրիչի շրջանակներում ֆիզիկական անձի կողմից իր համար եւ (կամ) ֆիզիկական անձի համար երրորդ անձի (այդ թվում` գործատուի) կողմից կատարվող կամավոր կենսաթոշակային վճարները` ֆիզիկական անձի հարկման բազայի հինգ տոկոսը չգերազանցող չափով. 
4) ապահովագրական հատուցումները, բացառությամբ Հայաստանի Հանրապետության օրենսդրությամբ սահմանված կարգով կամավոր կենսաթոշակային բաղադրիչի շրջանակներում ֆիզիկական անձի կողմից իր համար եւ (կամ) ֆիզիկական անձի համար երրորդ անձի (այդ թվում` գործատուի) կողմից կատարվող կամավոր կենսաթոշակային վճարների հաշվին սահմանված կարգով ստացվող հատուցումների (այդ թվում` կենսաթոշակների). 
5) «Կուտակային կենսաթոշակների մասին» Հայաստանի Հանրապետության օրենքով կուտակային կենսաթոշակային բաղադրիչի շրջանակներում ֆիզիկական անձի համար (օգտին) Հայաստանի Հանրապետության պետական բյուջեից հատկացվող լրացուցիչ միջոցները. 
6) «Կուտակային կենսաթոշակների մասին» Հայաստանի Հանրապետության օրենքով կուտակային կենսաթոշակային բաղադրիչի շրջանակներում ֆիզիկական անձի համար (օգտին) կատարվող կուտակային հատկացումների հաշվին մինչեւ կուտակային կենսաթոշակ ստանալու իրավունքի ձեռքբերման` օրենքով սահմանված ժամկետը լրանալը ստացվող եկամուտները. 
7) «Զինծառայողների եւ նրանց ընտանիքների անդամների սոցիալական ապահովության մասին» Հայաստանի Հանրապետության օրենքի 33-36-րդ հոդվածների համաձայն՝ զինծառայողներին եւ նրանց հավասարեցված անձանց համար կատարվող աշխատանքները, նրանց մատուցվող ծառայությունները կամ նրանց՝ բնամթերային (ոչ դրամական) ձեւով ստացվող եկամուտները, ինչպես նաեւ պարտադիր զինվորական ծառայության զինծառայողների (կուրսանտների) պաշտոնային դրույքաչափը եւ ծխախոտի դիմաց ստացվող դրամական փոխհատուցումները. 
8) զոհված զինծառայողների ընտանիքների անդամների եւ հաշմանդամ դարձած զինծառայողների՝ Հայաստանի Հանրապետության օրենսդրության համաձայն ստացվող միանվագ վճարները. 
9) Հայաստանի Հանրապետության օրենսդրության համաձայն՝ սոցիալական պաշտպանության համակարգի շրջանակներում ստացվող պատվովճարները, դրամական օգնություններն ու օժանդակությունները. 
10) Հայաստանի Հանրապետության օրենսդրության համաձայն ստացվող ալիմենտները (ապրուստավճարները). 
11) արյուն ու կրծքի կաթ հանձնելու եւ դոնորության այլ տեսակների համար ստացվող եկամուտները. 
12) Հայաստանի Հանրապետության օրենսդրությամբ սահմանված նորմաների սահմաններում աշխատանքային պայմանագրերի շրջանակներում աշխատանքների կատարման հետ կապված փոխհատուցման վճարները (այդ թվում` 
դիվանագիտական ծառայողների փոխհատուցման վճարները), բացառությամբ աշխատանքից ազատվելու դեպքում չօգտագործված արձակուրդի փոխհատուցման վճարների. 
13) Հայաստանի Հանրապետության օրենսդրության համաձայն՝ ժառանգության եւ (կամ) նվիրատվության կարգով ֆիզիկական անձանցից ստացվող գույքը եւ (կամ) դրամական միջոցները: Սույն կետի կիրառության իմաստով՝ նվազեցվող եկամուտ չի համարվում Օրենսգրքի 145-րդ հոդվածի 1-ին մասի 1-ին կետով սահմանված՝ կառուցապատող համարվող ֆիզիկական անձից նվիրատվության կարգով ստացվող գույքը. 
14) ոչ առեւտրային կազմակերպություններից անհատույց ստացվող ակտիվները, աշխատանքները, ծառայությունները. 
15) Հայաստանի Հանրապետության պետական եւ տեղական ինքնակառավարման մարմինների, օրենքով ստեղծված մշտապես գործող մարմինների որոշումների հիման վրա, ինչպես նաեւ օտարերկրյա պետություններից եւ միջազգային, միջպետական (միջկառավարական) կազմակերպություններից անհատույց ստացվող ակտիվները, աշխատանքները, ծառայությունները, սույն կետում նշված մարմինների ու կազմակերպությունների կողմից ֆիզիկական անձանց համար (օգտին) կատարվող վճարումները. 
16) սեփականության իրավունքով իրենց պատկանող գույքի (բացառությամբ ձեռնարկատիրական գործունեության առարկա համարվող գույքի) օտարումից անհատ ձեռնարկատեր եւ նոտար չհանդիսացող ֆիզիկական անձանցից ստացվող եկամուտները: Սույն կետի կիրառության իմաստով՝ 
ա. ձեռնարկատիրական գործունեության առարկա համարվող գույքի օտարում է համարվում անձնական, ընտանեկան կամ տնային օգտագործման գույքի (բնակարան, առանձնատան (այդ թվում` անավարտ (կիսակառույց), գյուղատնտեսական նշանակության եւ բնակավայրերի հող, ավտոտնակ, անձնական օգտագործման ավտոմեքենա) օտարումը, եթե անձնական օգտագործման ավտոմեքենան օտարվում է ձեռք բերելուց հետո՝ երեք ամսվա ընթացքում, կամ եթե անշարժ գույքն օտարվում է ձեռք բերելուց հետո՝ մեկ տարվա ընթացքում, 
բ. ձեռնարկատիրական գործունեության առարկա համարվող գույքի օտարում է համարվում արտադրական, այլ առեւտրային եւ հասարակական նշանակության գույքի, ներառյալ` շենքերի, շինությունների (այդ թվում` անավարտ (կիսակառույց), արդյունաբերության, ընդերքօգտագործման եւ այլ արտադրական նշանակության հողերի կամ գույքի սեփականությունում անձին պատկանող բաժնեմասի օտարումը, 
գ. նվազեցվող եկամուտներ չեն համարվում Օրենսգրքի 145-րդ հոդվածի 1-ին մասի 1-ին կետով սահմանված՝ կառուցապատող համարվող ֆիզիկական անձին պատկանող գույքի օտարումից հարկային գործակալ չհանդիսացողներից ստացվող եկամուտները, 
դ. եթե անձնական օգտագործման ավտոմեքենան օտարվել է օտարման օրվա դրությամբ այդ ավտոմեքենայի շուկայական գնից ողջամիտ չհամարվող ցածր գնով, ապա ավտոմեքենայի օտարման գին է համարվում օտարման օրվա դրությամբ դրա շուկայական գնի 80 տոկոսը, 
ե. եթե սույն կետի «դ» ենթակետում չնշված գույքն օտարվել է օտարման օրվա դրությամբ այդ գույքի շուկայական գնից ողջամիտ չհամարվող ցածր գնով, ապա գույքի օտարման գին է համարվում օտարման օրվա դրությամբ դրա շուկայական գնի 80 տոկոսը, բայց ոչ պակաս՝ դրանց համար Օրենսգրքի 228-րդ հոդվածով սահմանված կարգով որոշվող՝ անշարժ գույքի հարկով հարկման բազայից, 
զ. գույք ձեռք բերել չի համարվում գույքի՝ ժառանգությամբ կամ նվիրատվությամբ ստացումը. 
17) բարձրագույն ուսումնական հաստատությունների ուսանողների, ասպիրանտների, միջնակարգ-մասնագիտական ու պրոֆեսիոնալ-տեխնիկական ուսումնական հաստատությունների սովորողների, հոգեւոր ուսումնական հաստատությունների ունկնդիրների՝ պետությունից ստացվող կրթաթոշակները, ինչպես նաեւ այն կրթաթոշակները, որոնք նրանց համար նշանակում են այդ ուսումնական հաստատությունները կամ սույն մասի 14-րդ եւ 15-րդ կետերում նշված կազմակերպությունները եւ մարմինները. 
18) այն գումարները, որոնք օրենքով սահմանված կարգով ստացվում են որպես պատճառված վնասի փոխհատուցում, բացառությամբ բաց թողնված եկամտի փոխհատուցման գումարների. 
19) ստացվող վարկերի եւ փոխառությունների գումարները, բացառությամբ պարտատիրոջ կողմից վարկի կամ փոխառության գումարների զիջման կամ որեւէ այլ ձեւով այդ գումարները չվերադարձնելու մասին պարտատիրոջ հետ համաձայնության դեպքերի (այդ թվում` օրենքով սահմանված հայցային վաղեմության ժամկետը լրանալու պահին). 
20) աշխատողի կամ աշխատողի ընտանիքի որեւէ անդամի մահվան դեպքում միանվագ կարգով ստացվող օգնության գումարները. 
21) Հայաստանի Հանրապետության ազգային հավաքականի կազմում միջազգային մրցույթներում հաղթած մարզիկների եւ մարզիչների մրցանակները. 
22) Հայաստանի Հանրապետության օրենսդրությամբ սահմանված կարգով եւ պայմաններով իրականացվող՝ գովազդային վիճակախաղերի մասնակիցների դրամական եւ իրային շահումները՝ յուրաքանչյուր շահման դեպքում 50 հազար դրամը չգերազանցող չափով, խաղարկությունով, ոչ խաղարկությունով եւ համակցված վիճակախաղերի, ինչպես նաեւ տոտալիզատորի մասնակիցների դրամական եւ իրային շահումները. 
23) մրցույթներում ստացվող դրամական եւ իրային մրցանակների արժեքը` յուրաքանչյուր մրցանակի դեպքում 50 հազար դրամը չգերազանցող չափով. 
24) բարձրագույն ուսումնական հաստատության ուսանողական համակազմի մինչեւ տասը տոկոսի՝ օրենսդրությամբ սահմանված դեպքերում ուսման վարձի փոխհատուցման գումարները. 
25) պետական պարգեւները (մրցանակները). 
26) «Ֆիզիկական անձանց բանկային ավանդների հատուցումը երաշխավորելու մասին» Հայաստանի Հանրապետության օրենքով սահմանված կարգով Ավանդների հատուցումը երաշխավորող հիմնադրամից հատուցվող գումարները, բացառությամբ ավանդի գումարին հաշվեգրվող եւ հատուցվող տոկոսների. 
27) ԽՍՀՄ խնայբանկի ՀԽՍՀ հանրապետական բանկում մինչեւ 1993 թվականի հունիսի 10-ը ներդրած դրամական ավանդների դիմաց փոխհատուցվող գումարները. 
28) պետության կամ համայնքների կարիքների համար ֆիզիկական անձանց պատկանող անշարժ գույքը վերցնելու դիմաց այդ ֆիզիկական անձանց, ինչպես նաեւ այդ անշարժ գույքում հաշվառված (գրանցված) ֆիզիկական անձանց վճարվող գումարները. 
29) գործատուների կողմից իրենց վարձու աշխատողների առողջության ապահովագրության համար կատարվող ապահովագրավճարները` յուրաքանչյուր վարձու աշխատողի համար եկամտի ստացման յուրաքանչյուր ամսվա հաշվով մինչեւ 10 հազար դրամի չափով. 
30) միասնական հաշվին առկա գումարների վերադարձն Օրենսգրքի 327-րդ հոդվածով սահմանված ժամկետից 90 օրվանից ավելի ուշացնելու դեպքում այդ ժամկետին հաջորդող յուրաքանչյուր ուշացված օրվա համար ֆիզիկական անձի օգտին հաշվեգրվող տույժերը. 
31) «Ավտոմոբիլային տրանսպորտի մասին» Հայաստանի Հանրապետության օրենքի 17-րդ հոդվածի 1-ին մասի երկրորդ պարբերությամբ սահմանված ֆիզիկական անձանց կողմից մեկ մարդատար տաքսի ավտոմոբիլով փոխադրումներ իրականացնելու գործունեությունից ստացվող եկամուտները. 
32) Օրենսգրքի 109-րդ հոդվածի 1-ին մասի 1-ին եւ (կամ) 2-րդ կետերով շահութահարկ վճարողների համար հաշվարկվող եկամտի եւ փաստացի հատուցման գումարի (առանց ԱԱՀ-ի) կամ վարձակալական վճարի (առանց ԱԱՀ-ի) դրական տարբերությունը. 
33) Օրենսգրքի 116-րդ հոդվածով սահմանված ներկայացուցչական ծախսերի եւ Օրենսգրքի 120-րդ հոդվածով սահմանված՝ ֆիզիկական անձանց օգնության, սննդի կազմակերպման, նրանց համար սոցիալ-մշակութային միջոցառումների կազմակերպման եւ համանման այլ ծախսերի հաշվին ֆիզիկական անձանց կողմից ստացվող դրամական եւ բնամթերային (ոչ դրամական) ձեւով եկամուտները՝ Օրենսգրքի համապատասխանաբար 116-րդ եւ 120-րդ հոդվածներով սահմանված չափերի սահմաններում: Հարկման բազան որոշելու նպատակով նվազեցվող եկամուտներ չեն համարվում աշխատողներին բնակության վայրից մինչեւ աշխատանքի վայր (եւ հակառակը) հասցնելու (տեղափոխելու) հետ կապված՝ գործատուի կատարած ծախսերը. 
34) վերականգնվող էներգետիկ ռեսուրսներ օգտագործող ինքնավար էներգաարտադրողի՝ էլեկտրական էներգիայի բաշխման լիցենզիա ունեցող անձից ստացվող հատուցման գումարները, ինչպես նաեւ հավասար փոխհոսքերի դեպքում ինքնավար էներգաարտադրողի կողմից էլեկտրական էներգիայի բաշխման լիցենզիա ունեցող անձին մատակարարված էլեկտրական էներգիայի դիմաց էլեկտրական էներգիայի տեսքով ստացվող փոխհատուցումները. 
35) գյուղատնտեսական արտադրանք արտադրող ֆիզիկական անձանց՝ գյուղատնտեսական արտադրանքի մատակարարումից ստացվող եկամուտները՝ Օրենսգրքի 148-րդ հոդվածի համաձայն. 
36) արժեթղթերից ստացվող եկամուտները՝ Օրենսգրքի 149-րդ հոդվածի համաձայն. 
37) հենաշարժական ֆունկցիաների խանգարումների եւ (կամ) մարմնի, վերջույթների կառուցվածքային դեֆորմացիայի, արտահայտված արտաքին ձեւախեղումների հետ կապված հաշմանդամության կարգ ունեցող անձի` Հայաստանի Հանրապետության օրենսդրության համաձայն կնքված աշխատանքային եւ (կամ) քաղաքացիաիրավական պայմանագրերի շրջանակներում ստացվող եկամուտը: 

